Življenjska doba plenic je odvisna od izbire blaga (bambusove so trpežnejše od bombažnih), načina vzdrževanja in pogostosti uporabe in je omejena s trpežnostjo blaga. Pri zadostnem številu plenic (20) in sušenju na vrvi plenice povprečno zdržijo obdobje previjanja enega otroka. Bambusove plenice pogosto zdržijo še dlje, medtem ko bombažne lahko tudi samo eno leto uporabe. Tisti, ki uporabljajo sušilni stroj, imajo običajno manj plenic. Zaradi bistveno večje obrabe, pa tudi hitrejšega kroženja plenic, je po izkušnjah staršev življenjska doba plenic pri polni uporabi od enega do dveh let.
Pranje pri nižji temperaturi (pri 60 °C namesto pri 95 °C) ugodno vpliva na elastičnost všite elastike v plenicah. Uporaba belil s klorom zaradi možnosti okvare vlaken ni dovoljena. Dobro pa se obnese belilo z aktivnim kisikom.
Za plenice Vse v enem in prekrivne hlačke je nujno uporabiti praške brez belil. Belila, še posebej ta s klorom, poškodujejo poliuretansko membrano. Pri pranju tudi ne uporabljajte kisa ter ne sušite tako, da bi sončni žarki sevali na nepremočljivo plast.